Ba nyeletso lehuma ba a sugwa
Khansele ya toropo ya Lobatse le lephata la boipelego ba ne ba tshwere ithutuntsho ya tsa kgwebo ya ba ba akotseng lenaneo la nyeletso lehuma go amogana maele a kgwebo. Fa a ba ema ka lefoko, mothusa molaodi wa toropo ya Lobatse, Mme Kenosi Sethaile a re lenaneo le maikaelelo a lone ke go tlhabolola matshelo a Batswana le go tlhama ditiro, mme a supa fa le tsweletse sentle mo Lobatse. Mme Sethaile o tlhalositse gore mo Lobatse ba nnile le dikopo tsa lenaneo le di le 369, mme ba kgona go rutuntsha ba le 248 fa 121 e santse e emetse go rutuntshiwa mo go tsa kgwebo tse ba di ikopetseng. O ne a supa fa ba na le palo ya baikopedi ba le masome a supa le bongwe, ba toropo e tshwereng ka natla go ba thusa ka potlako, a supa fa mo dikgwebong tse di ikopetsweng, ba kgonne go thusa ka madi di le 211 mme mo go tsone go bereka di le 121. Mme Sethaile o kgothaditse a ba a rotloetsa batsena ithutuntsho go tswela pelo dikgwebo tsa balekane ba bone tse di berekang sentle. A re selo seo se ka ba kgontsha gore ba nne le maikaelelo, maikemisetso le go bereka ka thata go isa dikgwebo tsa bone kwa pele. Fa a ba kgothatsa, mokhanselara Rre Molaudi Mantle wa kgotlana ya Woodhall mo Lobatse o ne a re ba tshwanetse ba itumelela lesego le ba le filweng. A re ba le bantsi ba santse ba eletsa e bile ba batla ka dipelo tsotlhe go ka ipona ba le mo lenaneong la nyeletso lehuma go ka tokafatsa matshelo a bone. Rre Mantle o ba gakolotse go sireletsa dikgwebo tsa bone ka tsotlhe tse ba nang le tsone mme e bile ba tshwarelele mo go tsone. A re gore ba kgone go sireletsa dikgwebo tsa bone le go netefatsa gore di a tswelela ga di we, ba tshwanetse ba ithuta go farologanya botsala le kgwebo. Rre Mantle a re go le gansti dikgwebo di tswalwa ka ntlha ya gore beng ba nnile botlhaswa ba letlelela botsala go laola dikgwebo tsa bone. A re seo ga se a tshwanela go diragala, a gatelela gore ba iphaphe mo go raelweng ke botsala jo bo ka felelang bo diga dikgwebo tsa bone. Rre Mantle o gakolotse batsea ithutuntsha gore fa ba filwe dithuso le didiriswa go simolola dikgwebo ba tshwanetse ba nna le seabe se setona mo go tsone ka jaana e le dikgwebo tsa bone. A re ba lese mokgwa wa go nna ba re dikgwebo ke tsa ga goromente ba bo ba felela ba di lesa gore di phutlhame ka jaana ba sena maikarabelo mo go tsone, a bolela fa seo e le go itshenyetsa e le Batswana. Maikaelelo a ithutuntsho e, e ne e le go abelana le ba ba akotseng lenaneo maele a tsa kgwebo le a go e tsamaisa. BOKHUTLO